Wel potensiaal, maar lok min simpatie uit | Netwerk24
Wel potensiaal, maar lok min simpatie uit
Deur Mariana Malan 08 November 2016 19:45
Om 'n naald te deel, is amper ­intiemer as seks.
Die gehoor deel in die dodelike duet van Craig (Milton Schorr), reeds 15 jaar verslaaf en 'n ­ywerige heroïenverskaffer, en ­Leila ­(Melissa Haiden), 'n ewe ywerige beginner.
Op sy eie onhandige manier ­probeer hy haar ontmoedig om op die pad na selfvernietiging te begin stap.
Die verhaal speel af in 'n woonstelkamer met 'n tafel waar daar gesny, verdeel en gebruik word. Dis ongenaakbaar soos die inhoud van die stuk.
Schorr se stuk is een van die wenners van vanjaar se Imbewu-teksskryfkompetisie. Een van die voordele van die prys is dat met die ontwikkeling daarvan gehelp sal word en dat dit deur 'n professionele regisseur, in hierdie geval Fred Abrahamse, opgevoer word.
Die ou-ou gesegde van wys en moenie vertel nie, is hier nodig. 'n Verteller behoort nie nodig te wees om te sê "nou trek hy/sy die rook in" of "die telefoon lui" nie.
Dit het geen sin dat die twee ­akteurs met hul hande op die tafel sit en praat en praat nie. Handeling is nodig.
Die afwesigheid van die musiek waaroor gepraat word, hinder. Hoekom is daar nie hartseer musiek wat gehoor kan word nie?
In die geheel het dit gevoel asof hierdie eerder 'n voorlees van die teks pleks van 'n volledige toneelstuk is.
Die stuk behoort opgevoer te word met die nodige rekwisiete. Die toneelspel is ook nie sterk genoeg om die gewigtige inhoud van die teks te dra nie.
Daar word by herhaling gevra waarom die een so hartseer is en waarvan die ander een probeer weghardloop.
Dis egter moeilik om simpatie met enige van die twee karakters te hê of te voel dat enige van die twee onder jou vel inkruip.
Die stuk het potensiaal, maar dit moet ontwikkel en verfyn word voordat dit werklik 'n indruk sal maak.
The Heroin Diaries word weer van 14 tot 26 November om 21:00 opgevoer. Bespreek by alexanderbar.co.za/shows-upstairs.